NightCry

**NightCry** on Clock Tower -pelisarjan tekijän rakkauskirje, jossa jälleen paetaan suuria saksia kalisuttelevaa murhaajaa. Kickstarterista vähän yli 300,000 dollarin budjetin kaapineen selviytymiskauhun oli tarkoitus tulla aluksi vain kännykkäpeli, mutta yllättäen kävikin niin, että se tuli vain PC:lle. Surullista kyllä, graafinen anti on osittain tästä syystä 2000-luvun alun PC-pelin tasoista. Grafiikka ei kuitenkaan ole kaikki kaikessa, joten varmasti pelissä on jotain hyvää.

## Missä näet itsesi viiden vuoden päästä?

Joukko lukioikäisiä nuoria, heidän opettajansa sekä muut matkustajat viettävät laatuaikaa risteilyalus Oceanuksella. Heidän epäonnekseen läheisen saaren kultti on päättänyt iskeä verisen rituaalin merkeissä luksuslaivaan ja uhrata kaikki. Kultin apuna on mysteerien verhoama Scissorwalker, jolla on kyky ilmestyä verilätäköistä. Suuria puutarhasaksia paeten pelaajan kontrolloimat kolme eri hahmoa pyrkivät selviämään painajaisesta, pelastaen samalla mahdollisimman monta muuta.

Jokainen kolmesta pelihahmosta edustaa eri statusta luokassaan: Monica on luokan suosituimpia tyttöjä, Leonard on heidän humoristinen opettajansa ja Rooney on itsetuhoisten ajatusten riivaama, syrjäytynyt ressukka. Vaikka jokainen heistä löntystääkin varsin hupaisasti, ei heillä ole toisiinsa nähden juuri mitään eroa. Jokainen on varustettu aluksi vain kännykällä, jolla he voivat tarvittaessa lähettää viestejä, soittaa tai käyttää puhelinta taskulamppuna. Virran syöpyessä on syytä etsiä laturi, jolla myös tallennetaan eteneminen. Peli tallentaa myös itse tiettyjen välietappien aikana.

## Sinä päätät missä olet viiden vuoden päästä!

Matkalla kerätään esineitä ja ratkotaan niiden avulla pulmapähkinöitä. Osa esineistä ovat niin tärkeitä, että niiden perusteella valikoituu pelin loppuratkaisu. NightCry voi päättyä kahdeksalla eri tavalla, mutta pelaajan ei suinkaan tarvitse klikkailla tietänsä koko pelin läpi kahdeksaa kertaa. Sen sijaan pelaaja voi palata edellisiin välietappeihin, jotka selkeyttävät merkittävästi sitä, mitä pelaajan tulisi tehdä saavuttaakseen toisen polun juonessa. Löysitkö hääsormuksen? Luitko päiväkirjaa? Nielitkö antibiootteja? Epävarmuus valintojen merkityksestä ja siitä, löysikö kaiken on varsin herkullista, varsinkin kun vääristä valinnoista ei rangaista liian ankarasti. Vaikka joutuisi pelaamaan aiempia osuuksia pelistä läpi, tietää silloin jo mitä pitää tehdä ja välivideot voi skipata.

Muilta osin eri polkuihin haarautuva juoni on hyvä ja tehokas, sillä se saa pelaajan osallistumaan enemmän. Juoni itsessään edustaa B-luokkaa, joten se tulee tarpeeseen. Valinnat on kerrottu simppelissä kartassa, joka täyttyy pelaajan valintojen myötä. Harmi vain ettei sitä pääse kesken pelin katsomaan päävalikosta, eikä itseasiassa edes asetuksiin pääse.

## Pakoon simppeleillä kontrolleilla

NightCry hyödyntää jostain syystä mahdollisimman vähän nappeja. Hiiren lisäksi näppäimistöä voi käyttää vain pelin pysäyttämiseen, välivideoiden skippaamiseen sekä pelistä poistumiseen. Pelistä poistuminen ei kuitenkaan ollut edes alun alkaen mahdollista, vaan kyseinen ominaisuus tuli päivityksen myötä useamman muun parannuksen kera.

Itse pelin pelaamiseen ei kuitenkaan tarvitse kuin hiirtä. Hiirellä liikutetaan kursoria, kun taas vasemmalla napilla klikataan ympäristössä mitä tahtoo tutkia tai minne tahtoo liikkua. Sillä myös valitaan esineet. Oikea nappi sen sijaan on käytössä ainoastaan, mikäli tahtoo vilkaista Scissorwalkerilta pakoilun aikana, missä monsteri lymyää. Tämä ominaisuus on itseasiassa tervetullut, sillä joskus Scissorwalkerin saksinta kuuluu, mutta lukitut kuvakulmat estävät näkemästä häntä. Liikkuminen ei ole niin priimaa, että hirmun tahtoisi antaa edes säikäytyksen nimissä yllättää. Pakoon pääsee tuplaklikkauksella, mutta heikkokuntoiset ja stressin kourimat selviytyjät eivät voi juosta kauaa. Hapen loppuessa he kompuroivat lattialla kunnes jaksavat taas juosta.

Scissorwalker ei ole kovin fiksu ja häntä voi paeta moniin eri piilopaikkoihin. Jos kuitenkin erehtyy samaan paikkaan kahdesti, on kuolema varsin taattu. Aina ei ole tilaisuutta tutustua ympäristöön kunnolla ennen hyökkäystä, joten pahimmassa tapauksessa pakomatka voi päätyä umpikujaan. Itse pakoilukin on suorastaan tönkköä, sillä lukitut kuvakulmat vaihtuessaan harhauttavat melko helposti pelaajaa. Esimerkiksi kun juoksee ruudun alakulmaan, voi kamera kääntyäkin 180 astetta. Lisäksi joskus käytävät piiloutuvat sokeisiin kulmiin. En haluaisi luopua lukituista kuvakulmista, mutta mieluummin ohjaisin hahmoa nuolinäppäimillä kuin kursorilla klikkaamalla.

Vaikka ohjaus on välillä tönkköä, animaatiot ovat laadullisesti karuja ja juonikin on keskeneräinen, luovat ne ehkä jopa hyväpaskan fiiliksen kokonaisuudelle. Sydäntä myös lämmittää selvä yrityksen määrä, johon vain rahat eivät riittäneet.